Ucrainei ar trebui să i se permită să folosească armele aliaților săi pentru a „neutraliza” bazele militare rusești folosite pentru a trage rachete în Ucraina, a declarat marți președintele Franței, Emmanuel Macron. Dar a adăugat: „Nu ar trebui să le permitem să atingă alte ținte din Rusia și, evident, capacități civile”. Macron a făcut aceste declarații în timpul unei vizite de stat în Germania, al cărei cancelar, Olaf Scholz, a părut să susțină și el Ucraina în această chestiune - spunând că este de acord cu președintele francez atâta timp cât ucrainenii respectă condițiile furnizorilor de arme. Cancelarul a refuzat însă să furnizeze rachetele de croazieră germane Taurus - cerute de ucraineni și capabile să lovească puternic pozițiile rusești din interiorul Ucrainei și din adâncul Rusiei.
Toate informațiile despre războiul din Ucraina - ziua 826 - LIVE pe HotNews.ro:
09:32 Aderarea Republicii Moldova la Uniunea Europeană și securitatea energetică a țării vor fi pe agenda discuției cu ocazia vizitei efectuate miercuri de către secretarul de stat american Antony Blinken la Chișinău, a anunțat Departamentul de Stat, citat de News.ro.
Este a doua vizită pe care o efectuează în mandatul său în Republica Moldova. Prima a avut loc în martie 2022, la scurt timp după ce Rusia a declanșat războiul din Ucraina.
09:20 Resturi de drone au căzut pe infrastructura energetică din regiunea Rivne, în nord-vestul Ucrainei, a declarat guvernatorul Oleksandr Koval pe Telegram, după atacul rusesc din timpul nopții, informează Reuters.
Atacul a declanșat un mecanism de apărare care a întrerupt alimentarea cu energie electrică a unor localități, deși aceasta a fost restabilită între timp.
De asemenea, resturi de drone au avariat liniile electrice în regiunea centrală Kirovohrad, lucrările de reparații fiind în curs de desfășurare, a declarat guvernatorul regional.
Forțele aeriene au doborât 11 drone deasupra regiunii Nikolaev, fără ca guvernatorul local să ofere detalii despre pagube.
08:38 Apărarea aeriană ucraineană a doborât 13 din cele 14 drone de atac de tip Shahed lansate în timpul unui atac rusesc în noaptea de 29 mai, potrivit comandantului forțelor aeriene ucrainene, Mykola Oleshchuk, transmite The Kyiv Independent.
Se pare că dronele au fost lansate din orașul portuar rusesc Primorsko-Akhtarsk, situat pe coasta Mării Azov. Orașul se află la aproximativ 153 de kilometri (95 de mile) de Kerci, care se află în Peninsula Crimeea, pe care Rusia a anexat-o de la Ucraina în 2014.
Avioanele, unitățile de rachete și de război electronic și grupurile mobile de foc ale Forțelor Aeriene ucrainene au interceptat dronele deasupra regiunilor Nikolaev, Kirovohrad și Rivne, au precizat Forțele Aeriene în actualizarea sa de dimineață.
Scurtă recapitulare a evenimentelor recente:
- Putin susține că Occidentul a provocat ofensiva rusă în Harkov
- Vladimir Putin, avertisment fără precedent pentru Europa, în special pentru „țările mici”: „Să fie conştienţi cu ce se joacă”
- Ucraina va primi primele obuze achiziționate prin intermediul Cehiei „în zilele următoare”
- Forţele armate ucrainene vor crea noi unităţi formate exclusiv din foşti deţinuţi de drept comun eliberaţi după ce au semnat contracte pentru a se alătura forţelor armate care vor fi trimise să lupte pe front, a anunţat marţi ministrul justiţiei din Ucraina, Denis Maliuska.
- Macron: Trebuie să le permitem ucrainenilor să neutralizeze bazele militare de unde rușii trag cu rachete / Ce spune Scholz
- Parlamentul Elveției a adoptat o lege care vizează înăsprirea măsurilor privind expulzarea spionilor de pe teritoriul țării, proiectul de lege numind explicit spionajul rusesc în chiar titlul său.
- Suedia va suspenda temporar planurile de a trimite Ucrainei avioane de vânătoare Gripen pentru a acorda timp piloților ucraineni să se familiarizeze cu avioanele F-16 de fabricație americană, a declarat marți la Bruxelles ministrul suedez al apărării.
- Rusia este aproape de a deveni prima țară din lume care recunoaște regimul taliban din Afganistan și stabilește relații diplomatice cu drepturi depline cu acesta, a confirmat marți Dmitri Medvedev, vicepreședintele Consiliului de Securitate al Rusiei.
- Preşedintele rus Vladimir Putin a declarat marţi că Ucraina ar trebui să organizeze alegeri prezidenţiale după expirarea mandatului de cinci ani al preşedintelui Volodimir Zelenski. Ar trebui efectuată o analiză serioasă şi profundă a problemei legitimităţii preşedintelui Ucrainei, a spus Vladimir Putin într-o conferinţă de presă susţinută după vizita sa din Uzbekistan, a relatat agenţia oficială rusă TASS, citată de Reuters.
- Rusia nu are actualmente în plan să repună în funcţiune centrala nucleară de la Zaporojie, din Ucraina, a afirmat marţi directorul companiei publice nucleare ruse Rosatom, citat de agenția TASS.
- Zelenski a anunțat că a semnat marți la Bruxelles cu premierul Alexander De Croo un acord bilateral de securitate și de sprijin pe termen lung între Ucraina și Belgia.
---------------